วินโดว์ฯ-January effect และ Rally before Election
ทั้ง 3 เหตุการณ์นี้ กำลังถูกจับตาในช่วงเดือนธันวาคม 2561–กุมภาพันธ์ 2562
26 ธ.ค. 2561

ลูบคมตลาดทุน : ธนะชัย ณ นคร 
ทั้ง 3 เหตุการณ์นี้ กำลังถูกจับตาในช่วงเดือนธันวาคม 2561–กุมภาพันธ์ 2562
แต่อีกด้านหนึ่ง มีคำถามเกิดขึ้นว่า มันเป็น “เรื่องจริง” หรือแค่ “จินตนาการ” ของคนในวงการตลาดหุ้นเท่านั้น
เริ่มจากปรากฏการณ์ “วินโดว์เดรสซิ่ง”
ในมุมมองของนักวิเคราะห์ต่าง ๆ เหมือนจะเชื่อว่า เหตุการณ์นี้มีขึ้นจริง
สังเกตได้จากการให้สัมภาษณ์และบทวิเคราะห์ของโบรกฯ ต่าง ๆ ที่มักจะกล่าวถึงเรื่องวินโดว์เดรสซิ่งกันอย่างมาก
ถามว่าเขาดูจากอะไรล่ะ…?
คำตอบ คือ ดูจากสถิติการ “ซื้อ” และ “ขาย” ของกลุ่มนักลงทุนสถาบันในรอบหลาย ๆ ปีนั่นแหละ
ยิ่งโดยเฉพาะช่วงเดือนธันวาคมของทุกปี ที่จะต้องปิดงบของปีนั้น ๆ ให้สวยงาม ด้วยการไล่ดันราคาหุ้นที่เป็นเป้าหมายให้ขึ้นไปเท่าที่ตัวเองต้องการ
และนั่นทำให้เป็นที่มาของวินโดว์ฯ (ที่เป็นขาซื้อ)
ทว่าวินโดว์ฯ ไม่ได้มีเพียงแค่ “ขาซื้อ” เท่านั้น ว่ากันว่ายังมี “ขาขาย” ด้วย
หากสภาพตลาดขณะนั้น ไม่เอื้ออำนวยต่อการ “สร้างราคาหุ้น”
ทางนักลงทุนสถาบัน (ที่มีการมองว่าคือกองทุน) จะขายหุ้นตัวที่มีกำไรออกมา เพื่อบันทึกเป็นกำไร ณ สิ้นปีนั้น ๆ ทันที เพราะวิธีการนี้น่าจะปลอดภัยมากกว่า “ขาซื้อ” ที่อาจถูก “ขายใส่” ได้ เมื่อราคาหุ้นถูกดันขึ้นมา
หากไปถามบรรดาผู้จัดการกองทุน
เขาจะบอกเป็นเชิงไม่เชื่อว่า กองทุนเป็นฝ่ายที่ทำวินโดว์ฯ ไม่ว่าตลาดหุ้นจะอยู่ในสภาพไหนก็ตาม
เหตุผล ก็คือ “ทำไปไม่คุ้ม” เพราะต้องใช้เงินจำนวนมาก
แถมยังมีการบอกไปว่า อาจจะเป็นนักลงทุนสถาบันประเภทอื่น ๆ หรือนักลงทุนรายใหญ่ก็เป็นได้ ที่เข้ามาทำวินโดว์ฯ ในช่วงสิ้นไตรมาส หรือสิ้นปีนั้น ๆ
มาถึง January effect กันบ้าง
เชื่อว่านักลงทุนหลาย ๆ คนน่าจะพอทราบว่า January effect คืออะไร
แต่จะขออธิบายกันอีกครั้งแล้วกัน
ปรากฏการณ์นี้ คือสิ่งที่เชื่อกันว่า ตลาดหุ้นในเดือนมกราคมของทุก ๆ ปี จะปรับตัวขึ้น
เหตุที่เป็นเช่นนั้น เพราะว่า ในช่วงเดือนธันวาคม มักจะมีการขายหุ้นกันออกมาค่อนข้างมาก และจะกลับมาซื้อหุ้นคืนในช่วงเดือนมกราคม
เงินที่นำมาซื้อหุ้นนั้น มาจากการขายหุ้นในช่วงเดือนธันวาคมนั่นเอง
กลุ่มที่ขายหุ้นในเดือนธันวาคม และซื้อหุ้นในเดือนมกราคมว่ากัน (อีก) ว่า มีอยู่ 2 กลุ่ม
คือกองทุน และกลุ่มนักลงทุนต่างชาติ
หุ้นที่เมื่อขายออกมาแล้ว จะเป็น “เงินสด” มาอยู่บนหน้าตัก
แต่ด้วยกฎเกณฑ์อะไรหลาย ๆ อย่างของบรรดากองทุนทั้งในและต่างประเทศ จำเป็นต้องมีสัดส่วนการถือเงินสดตามที่มีเกณฑ์กำหนดกันไว้ จะมาถือมากเกินไปไม่ได้
เพราะเงินต้องถูกให้ “ทำงาน” อยู่ตลอดเวลา
ล่าสุด วิเคราะห์กันไปว่า เดือนธันวาคมนี้ กองทุน (ยัง) ถือเงินสดกันอยู่เยอะ (แม้ล่าสุดซื้อหุ้นสุทธิไปแล้ว 1.77 แสนล้านบาท)
จึงมั่นใจว่า เดือนมกราคม 61 ทางกองทุนต่าง ๆ จะเข้ามาซื้อหุ้นเพิ่ม เพื่อลดสัดส่วนการถือเงินสดลง
และเป็นที่มาของการคาดหมายว่า เดือนมกราคมที่กำลังถึงนี้ น่าจะมีปรากฏการณ์ January effect พร้อมกับแนะนำนักลงทุนที่ถือเงินสดไว้อยู่ ให้เข้าลงทุนได้ในช่วงโค้งสุดท้ายของปี 61
มาถึง Rally before Election กันบ้าง
Rally before Election หรือปรากฏการณ์ที่จะมีการเข้าซื้อหุ้นก่อนการเลือกตั้งในช่วงเดือนกุมภาพันธ์ 2562
มีนักวิเคราะห์มองกันว่า ตลาดหุ้นจะตอบรับ “เชิงบวก” กับการเลือกตั้ง
จากความเชื่อมั่นของนักลงทุนที่เพิ่มสูงขึ้น ทำให้บรรยากาศการลงทุนดูสดชื่น สวยงาม
และน่าจะทำให้ดัชนีทะยานขึ้นไปได้ พร้อมกับคำแนะนำการลงทุนหุ้นที่จะได้รับประโยชน์จากการเลือกตั้ง เช่น กลุ่มค้าปลีก หุ้นสื่อโฆษณาต่าง ๆ  และรับเหมาด้วย
ผ่านมาถึงตอนนี้ยังไม่มีใครที่บอกได้ว่า ทั้ง 3 เหตุการณ์นี้ จริง ๆ แล้ว มีจริงหรือไม่
เพราะเป็นการคาดหมายด้วยการดูจากสถิติของหลาย ๆ ปีที่ผ่านมาว่า ตลาดหุ้นจะบวกมากเป็นพิเศษในช่วงที่ว่ามานี้
แต่หากภาวะดังกล่าวเกิดขึ้นจริง
ก็ยังต้องขึ้นอยู่กับสภาพเศรษฐกิจของโลก ในประเทศ
รวมถึงสถานการณ์ที่เป็นปัจจัยบวกและลบที่จะเข้ามามีผลต่อตลาดหุ้นในขณะนั้น ๆ ด้วย
 